এই প্রথম টলিউডের ১০ জন ও বাংলাদেশের তিনজন তারকা শিল্পীকে নিয়ে ইন্দো-বাংলা সেলিব্রেটি ক্যালেন্ডার ১৪২৪ প্রকাশ পেল। সম্প্রতি কলকাতার বাংলা ম্যাগাজিন আনন্দদিন-এর দ্বিতীয় বর্ষপূর্তি উপলক্ষে পার্ক হোটেলে আয়োজিত অনুষ্ঠানে আনুষ্ঠানিক প্রকাশনা হয়ে গেল এই ক্যালেন্ডারের। দুই বাংলার সেলিব্রেটিদের মধ্যে ক্যালেন্ডারে ঠাঁই পেয়েছেন কলকাতার প্রসেনজিৎ, ঋতুপর্ণা, কোয়েল মল্লিক, মিমি চক্রবর্তী, যশ, শ্রাবন্তী, সায়ন্তিকা, অঙ্কুশ, বনি-কৌশানি ও বাংলাদেশের জয়া আহসান, নুসরাত ফারিয়া ও সারিকা। ছবিগুলো তুলেছেন বাবন মুখার্জি। বাংলা ক্যালেন্ডারটি পয়লা বৈশাখের আগে খুব শিগগিরই বাংলাদেশে উদ্বোধন করা হবে বলে জানান আনন্দদিন-এর সম্পাদক বাশারুল মুন্না। বাংলাদেশি ব্যবসায়ী ও সাংবাদিক বাশারুল মুন্না গত কয়েক বছর যাবৎ কলকাতায় বাংলাদেশি মিডিয়াকে তুলে ধরার ক্ষেত্রে অগ্রণী ভূমিকা রাখছেন। আনন্দদিন একমাত্র বাংলা ম্যাগাজিন যেটিতে কেবলমাত্র বাংলা ভাষাভাষী তারকাদের খবর ছাপা হয়। হলিউড-বলিউডের খবর ছাড়াই কলকাতায় এর সার্কুলেশন ২০ হাজার ছাড়িয়েছে। শিগগিরই বাংলাদেশ থেকেও ম্যাগাজিনটির প্রকাশনা শুরু হচ্ছে। ক্যালেন্ডার প্রকাশনা প্রসঙ্গে বাশারুল মুন্না বলেন, ‘ব্যবসা ও কাগজ প্রকাশনা সূত্রে কলকাতায় থাকলেও আমি সব সময় বাংলাদেশকে রিপ্রেজেন্ট করার চেষ্টা করি। এই ক্যালেন্ডারের ক্ষেত্রেও এর ব্যতিক্রম নয়। আগামীতে বাংলাদেশেও ব্যাপকভিত্তিক কাজ করতে চাই।’